32010R0494
L 140/19
SLUŽBENI LIST EUROPSKE UNIJE
25.05.2010.
UREDBA KOMISIJE (EU) br. 494/2010
od 25. svibnja 2010.
o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
budući da:
(1)
15. prosinca 2009. Europska unija parafirala je Ženevski sporazum o trgovini bananama između Europske unije i Brazila, Ekvadora, Gvatemale, Hondurasa, Kolumbije, Kostarike, Meksika, Nikaragve, Paname, Perua i Venezuele u pogledu strukture i funkcioniranja trgovinskog režima za banane iz oznake KN 0803 00 19 (dalje u tekstu „Sporazum”). Sporazum određuje uvjete za konačnu namiru sporova u tijeku i potraživanja u Svjetskoj trgovinskoj organizaciji (WTO) u pogledu uvoznog režima za banane u Uniji.
(2)
U skladu sa stavkom 3. točkom (a) Sporazuma, Unija će postupno smanjiti svoje carine na banane s 176 EUR po 1 000 kg neto težine na 114 EUR po 1 000 kg neto težine.
(3)
U očekivanju da Sporazum stupi na snagu te u skladu sa stavkom 8. točkom (b) Sporazuma, smanjenje tarifa će se primjenjivati privremeno i retroaktivno od dana potpisivanja Sporazuma, pod uvjetom da druge ugovorne stranke poštuju svoje pripadajuće obveze.
(4)
Vijeće je usvojilo svoju Odluku o potpisivanju i privremenoj primjeni Sporazuma 10. svibnja 2010.
(5)
Stoga je potrebno provesti prvo sniženje tarife predviđeno u Sporazumu, koje se sastoji od smanjenja carinske stope na 148 EUR po 1 000 kg neto težine te osigurati da se ta stopa primjenjuje retroaktivno od 15. prosinca 2009. do 31. prosinca 2010.
(6)
Prilog I. Uredbi (EEZ) br. 2658/87, kako je zadnje izmijenjena Uredbom Komisije (EZ) br. 1031/2008 (2) i Uredbom Komisije (EZ) br. 948/2009 (3) treba stoga na odgovarajući način izmijeniti nakon potpisivanja Sporazuma.
(7)
Mjere predviđene u ovoj Uredbi u skladu su s mišljenjem Odbora za Carinski zakonik,
DONIJELA JE OVU UREDBU:
Članak 1.
U Prilogu I. Uredbi (EEZ) br. 2658/87, kako je izmijenjena Uredbom (EZ) br. 1031/2008, u redu za oznaku KN 0803 00 19 za „Banane, osim banana za kuhanje, svježe”, stavka u stupcu 3 (Konvencionalna carinska stopa) zamjenjuje se s „148 EUR po 1 000 kg neto težine”.
Članak 2.
U Prilogu I. Uredbi (EEZ) br. 2658/87, kako je izmijenjena Uredbom (EZ) br. 948/2009, u redu za oznaku KN 0803 00 19 za „Banane, osim banana za kuhanje, svježe”, stavak u stupcu 3 (Konvencionalna carinska stopa) zamjenjuje se s „148 EUR po 1 000 kg neto težine”.
Članak 3.
Ova Uredba stupa na snagu dan od dana objave u Službenom listu Europske unije.
Članak 1. primjenjuje se od 15. prosinca 2009.
Članak 2. primjenjuje se od 1. siječnja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 15. prosinca 2009.